Söngvarinn Björgvin Halldórsson minnist dagsins 4. september árið 1969 á Facebook-síðu sinni , en þann dag tók hann ásamt hljómsveitinni Ævintýri þátt í popphátíð í Laugardalshöll . Hljómsveitin var valin vinsælasta hljómsveitin og Björgvin , þá 18 ára gamall , poppstjarna ársins . Þrátt fyrir ungan aldur Björgvins var Ævintýri þriðja hljómsveitin sem hann starfaði með . Hann hóf feril sinn í Bendix 15 ára gamall , næst tók Flowers við . Síðan stofnaði Björgvin Ævintýri ásamt Sigurjóni Sighvatssyni og Arnari Sigurbjörnssyni . „ Á þessum degi 4 september 1969 héldum við strákarnir í Laugardalshöllina til að taka þátt í stærstu Popphátíð þess tíma ásamt helstu hljómsveitunum . Þarna kepptu vinsælustu hljómsveitir landisns um vinsældir fólksins . Einskonar IDOL þeppni síns tíma . . Við mættum fullir spenningi og eftirvæntingu og höfðum sigur . Svona líður tíminn … Ljúfar minningar , “ skrifar Björgvin . Visir og Alþýðublaðið fjölluðu um hátíðina daginn eftir og kom þar fram að hátíðin hefði verið sótt af um 4000 unglingum flestum á aldrinum 10 - 14 ára og fór hátíðin vel fram , betur en talið hefði verið í fyrstu . „ Ég finn mig ekki í þessu , nema fólkið sé með mér , “ er haft eftir Björgvini í Vísi , og ljóst er að í þá rúmu fimm áratugi sem Björgvin hefur staðið í sviðsljósinu hefur fólkið verið með honum í liði , poppstjörnunni síungu .